
1. Reuniunea NATO de la Poiana Braşov

 

Miniştrii Apărării din statele membre NATO au discutat, în perioada 13-14 octombrie a.c., la reuniunea informală din Poiana Braşov, despre procesul de transformare a strategiilor NATO şi îmbunătăţirea legăturii între deciziile politice adoptate de Alianţă şi capacitatea forţelor armate de a le pune în practică.

Secretarul general al NATO, Jaap de Hoop Scheffer, a afirmat, într-o conferinţă de presă, că unul dintre aspectele dezbătute a fost modalitatea cea mai bună prin care se poate atinge obiectivul de a avea 40% dintre trupele NATO gata de a fi deplasate în teatrul de operaţiuni în orice moment şi posibilitatea de a susţine în teren 80% dintre forţele NATO. 

Principala problemă este legată de îmbunătăţirea modului de pregătire al trupelor NATO pentru operaţiunile viitoare, inclusiv printr-o planificare pe termen lung, pentru a creşte predictibilitatea acestor acţiuni. "De exemplu, Turcia ar fi mai doritoare să se implice în misiunile Alianţei dacă ar şti că după o perioadă de timp o altă ţară este gata să preia responsabilitatea continuării mandatului respectiv", a spus Secretarul general al NATO. De aceea, ar fi benefică stabilirea unui calendar şi s-a început deja elaborarea unui astfel de calendar, a precizat el.

În timpul lucrărilor, oficialii NATO au discutat despre situaţia din Afganistan şi implicarea NATO în această ţară, în viitor, subliniind că desfăşurarea alegerilor prezidenţiale a fost un succes, chiar dacă au existat multe persoane sceptice în această privinţă. Faptul că alegerile au avut loc aproape fără incidente violente este un semn pozitiv pentru dezvoltarea ulterioară a Afganistanului şi este un tribut adus misiunii internaţionale de menţinere a păcii ISAF şi coaliţiei, a spus oficialul NATO, adăugând că Alianţa va continua să acorde  asistenţă pentru desfăşurarea alegerilor generale din Afganistan, de anul viitor.

A fost luată în discuţie trecerea la faza a doua a misiunii NATO în Afganistan, în vestul ţării şi relaţia viitoare între operaţiunea ISAF, sub comanda NATO şi operaţiunea Enduring Freedom a coaliţiei internaţionale. "Trebuie să existe coerenţă între cele două misiuni din Afganistan dar încă nu s-a luat o decizie privind posibilitatea de unificare a ambelor misiuni sub o singură comandă", a declarat Jaap de Hoop Scheffer, precizând că problema va fi reluată la întâlnirea miniştrilor apărării din Franţa, în primăvara anului 2005. Un aspect important în Afganistan este lupta împotriva traficului de droguri şi trebuie găsite soluţii pentru ca atât NATO, cât şi UE şi ONU să ajute Guvernul  afgan pentru rezolvarea problemei, a opinat el.

Un alt subiect abordat a fost cel privind Irakul, unde NATO sprijină Polonia în comanda diviziei multinaţionale, J. Scheffer declarând că NATO acordă asistenţă Irakului prin antrenarea militarilor irakieni. Antrenarea forţelor de securitate irakiene, pe teritoriul Irakului, este o prioritate pentru autorităţile din această ţară, a precizat Secretarul general al NATO, iar în două săptămâni va exista un plan operaţional care urmează a fi aprobat de Alianţa Nord-Atlantică. În opinia oficialului NATO, misiunea de antrenare trebuie să înceapă cât mai repede posibil, mai exact până la sfârşitul anului şi deja câteva ţări aliate s-au oferit să contribuie la această acţiune.

În cadrul lucrărilor s-a discutat şi despre continuarea misiunii din Kosovo, provincia intrând, potrivit experţilor, într-o perioadă crucială pentru viitorul său, pentru că vor avea loc alegeri la sfârşitul lunii octombrie şi este important ca misiunea KFOR să continue.

Miniştrii Apărării din ţările NATO au discutat despre operaţiunile din Bosnia (preluarea misiunii de către UE), Kosovo (menţinerea actualei misiuni), Afganistan (alegerile prezidenţiale şi implicarea NATO prin ISAF) şi Irak (antrenarea forţelor irakiene de securitate). Au fost abordate şi probleme militare, generalul Harald Kujat, şeful Comitetului Militar al NATO şi amiralul Gian Bastiani, şeful Comandamentului NATO pentru Transformare prezentând problematica actuală din punct de vedere militar.

"Profesionalismul şi curajul militarilor din operaţiunile NATO a fost exemplar şi lor li se datorează, în cea mai mare parte, stabilitatea şi securitatea din zonă şi bunăstarea pe care Alianţa încearcă să o aducă în aceste regiuni", a precizat J. Scheffer. "Există însă mai puţine motive de satisfacţie în ce priveşte forţele de monitorizare şi susţinerea acestora în teatrele de operaţiuni pe perioade îndelungate şi trebuie luate măsuri pentru întărirea legăturii între angajamentele politice şi acţiunile militare concrete", a spus Secretarul general al Alianţei. Eforturile Alianţei s-au îndreptat, în ultimul an, de la ultima întâlnire din Colorado Springs, pentru a face forţele mai disponibile, mai uşor de utilizat şi de susţinut, aspecte foarte importante, a apreciat Jaap de Hoope Scheffer. El a adăugat că reuniunea trebuie folosită pentru a impulsiona acest demers, astfel încât să producă "îmbunătăţiri rapide, concrete şi semnificative". J. Scheffer a mai anunţat că forţa de răspuns a NATO are la această oră capacitatea operaţională de bază şi va deveni pe deplin operaţională în următorii doi ani.

Unele dintre statele care sunt de mult timp membre ale Alianţei Nord-Atlantice nu agreează o comandă militară comună a operaţiunilor Enduring Freedom şi ISAF din Afganistan şi nici ideea pregătirii armatei irakiene chiar pe teritoriul Irakului, deşi Secretarul de stat al NATO, Jaap de Hoop Scheffer, a lăsat să se înţeleagă că deciziile Alianţei în acest sens sunt clare în cazul Irakului şi posibile în ceea priveşte Afganistanul.

În ciuda optimismului echilibrat al Secretarului general al NATO, experţii au evidenţiat faptul că propunerea americană de reunire a comandamentului NATO cu cel ISAF nu întruneşte consensul necesar adoptării ei, în februarie anul viitor. Germania şi Franţa nu sunt în favoarea preluării operaţiunilor de către NATO în Afganistan, spre deosebire de statele nou venite în cadrul Alianţei, precum Polonia sau România.

Pentru pregătirea militarilor irakieni în afara Irakului se pronunţă, de asemenea, Germania, al cărei ministru al apărării, Peter Struck, a precizat că, în ciuda unor speculaţii şi interpretări ale declaraţiilor sale apărute în presa germană, nu poate fi vorba de implicarea Germaniei sub formă militară în Irak. Alte ţări precum Norvegia acordă deja pregătire ofiţerilor irakieni în propriile centre de instrucţie militară.

Bulgaria, prin ministrul apărării Nikolai Svinarov, a propus ca statele care nu participă cu forţe proprii la susţinerea pregătirii soldaţilor irakieni să contribuie financiar la efortul NATO.

Toate statele membre ale Alianţei sunt însă de acord cu importanţa constituirii Forţei de răspuns a NATO (NRF), cât şi a construirii unei bune relaţii cu Federaţia Rusă. Atât noii membri ai NATO cât şi cei mai vechi au apreciat importanţa stabilirii unor contacte de parteneriat cu partea rusă, în special în ceea ce priveşte lupta împotriva terorismului. NRF se va afla în subordinea comandamentului european al trupelor aliate (SACEUR) şi, potrivit generalului James Jones, care se află în fruntea SACEUR, această forţă va cuprinde într-o primă fază 17.000 de soldaţi, iar în faza finală aproximativ 20.000 de soldaţi.

Jaap de Hoop Scheffer a subliniat că NRF constituie o piatră de încercare în procesul de transformare a NATO, pentru a face faţă cu succes operaţiilor tot mai complexe care stau în faţa Alianţei. NRF va fi şi este deja o forţă de răspuns modernă, dotată cu tehnologie de vârf, şi pe care Alianţa o va putea deplasa oriunde este nevoie, putând fi folosită atât pentru apărarea colectivă, pentru diverse operaţii în aer sau pe mare, cât şi pentru diverse situaţii de criză, de la catastrofe naturale şi umanitare până la tulburări de natură civilă. NRF, a precizat Secretarul general al NATO, va fi constituită din toate categoriile de forţe ale Alianţei, navale, aeriene, de sol, iar trupele vor fi operaţionalizate prin rotaţie, la fiecare şase luni. Fiecare forţă va urma o perioadă de pregătire de 6 luni, urmând ca în următoarele 6 luni să se afle în stand-by, gata pentru a interveni oriunde decide Alianţa.

Franţa militează ca fiecare naţiune să ştie cu cât trebuie să contribuie la operaţiunile desfăşurate de Alianţa Nord-Atlantică, a precizat ministrul francez al apărării, Michelle Alliot-Marie. "Franţa şi-a susţinut întotdeauna angajamentele şi şi-a manifestat constant dorinţa de a conduce operaţiuni militare importante în cadrul NATO", a adăugat Michelle Alliot-Marie. Ea a precizat că principalele probleme luate în discuţie s-au referit la viitorul Alianţei şi, mai ales, la cel al operaţiunilor desfăşurate de aceasta. În context, ministrul francez al apărării a arătat că alegerile din Afganistan s-au desfăşurat în cele mai bune condiţii şi datorită activităţii desfăşurate de militarii forţei ISAF, care au dejucat o mare parte din atentatele plănuite în zona capitalei Kabul, principala lor zonă de acţiune.

Marea problemă a Afganistanului o constituie însă traficul de droguri, a ţinut să precizeze oficialul francez, care a adăugat că pentru aceasta este nevoie şi de voinţa politică a autorităţilor afgane şi de acţiunile poliţiei locale. Măsurile pe plan local trebuie dublate de soluţii economice şi diplomatice care să contribuie la înlocuirea culturilor de droguri ca unică sursă de venituri pentru unii afgani cu surse de venituri legale. Franţa preconizează un plan general de combatere a traficului de droguri în zonă, care include şi ţările vecine cu Afganistanul.

Cât priveşte raporturile Franţa-Rusia, Michelle Alliot-Marie a precizat că acestea sunt bune, inclusiv la nivelul Ministerelor Apărării din cele două ţări. Aceste relaţii sunt concretizate prin schimburi de experienţă la nivelul Statelor Majore, dar s-au consolidat şi de-a lungul unor exerciţii comune - în special în domeniul naval. "Sperăm că şi relaţiile NATO-Rusia să devină mai întinse şi mai regulate", a arătat oficialul francez, care a adăugat că acestea trebuie să se bazeze pe încredere şi dialog constant.

Pe parcursul lucrărilor s-a discutat şi despre modalităţile de finanţare a acţiunilor NATO, Secretarul general al Alianţei apreciind că se impune o mai bună planificare a operaţiunilor Alianţei, în special pe termen lung. "Un stat aliat este mai uşor dispus să se achite de propriile responsabilităţi ştiind din timp că şi ceilalţi membri se achită de altele. În acest sens, a spus Japp de Hoop Scheffer, NATO trebuie să devină un mai bun forum de discuţii şi dezbateri politice, în vederea înţelegerii mai adecvate între aliaţi".

Ministrul rus al apărării, Serghei Ivanov, a declarat că reaşezarea bazelor americane în Europa face obiectul discuţiilor bilaterale între SUA şi Rusia. S. Ivanov a precizat că la întâlnirea pe care a avut-o cu ministrul american Donald Rumsfeld i-a vorbit deschis acestuia despre problema bazelor, dar nu poate să facă publice concluziile acelei întrevederi. S. Ivanov a mai declarat astăzi că Rusia va înfiinţa o bază militară în Tadjikistan şi că şi-a întărit prezenţa militară în zonă, instalând noi baze militare, în special în ţările CSI, din motive de securitate naţională. Potrivit ministrului Serghei Ivanov, Rusia nu ţine secrete aceste acţiuni din zona de sud a ţării, pentru că autorităţile de la Moscova consideră că există în acea regiune o ameninţare potenţială, iar instalarea unor baze militare în ţările aliate va permite şi protejarea interesului acestor state. "Este vorba doar de interesul naţional al Rusiei", a precizat S. Ivanov, adăugând că aceste acţiuni nu au nici o legătură cu intenţiile SUA de a amplasa baze militare în Europa de Est sau, eventual, în România. 

În ceea ce priveşte prezenţa militară rusească din Transnistria, ministrul rus a precizat că Armata a XIV-a s-a retras demult de pe teritoriul Transnistriei, unde au mai rămas doar circa 1500 de soldaţi ruşi care menţin pacea şi asigură securitatea depozitelor, hangarelor şi muniţiei care a fost păstrată acolo. Un al doilea rol al acestor soldaţi ar fi să împiedice izbucnirea unor violenţe şi tensiuni în regiune, dar nu se poate spune cât timp vor mai staţiona în zonă, atâta vreme cât echipamentele militare nu au fost retrase de acolo, iar în ultimele 6 luni nu s-au făcut progrese, a conchis S. Ivanov pe tema Transnistriei.

De asemenea, ministrul rus al apărării a spus că Rusia va oferi sprijin naval NATO în Marea Mediterană, pentru interceptarea navelor suspectate de legături cu terorismul internaţional. În acest sens, a continuat el, două nave militare ruseşti vor sosi în estul Mediteranei în câteva săptămâni, după cum s-a convenit la reuniunea NATO. 

 

 

2. Activitatea curentă a Uniunii Europene

 

Miniştrii europeni ai Mediului au convenit, la 14 octombrie a.c., la Luxemburg, asupra unor reglementări legislative privind gestionarea deşeurilor miniere, având ca scop prevenirea accidentelor similare celor de la Baia Mare, din România, care au provocat poluarea cu cianuri a Dunării. Deşeurile provenite din industria extractivă (mine şi cariere) nu sunt supuse nici unei reglementări europene, deşi reprezintă aproximativ 30% din deşeurile produse în UE, respectiv un volum anual de 400 de milioane de tone. 

Propunerea de directivă, care va trebui adoptată de Parlamentul European, enumeră condiţiile care trebuie îndeplinite de instalaţiile de gestionare a deşeurilor pentru a obţine o autorizaţie de exploatare. Textul are drept scop evitarea poluării apelor şi solului ca urmare a stocării pe termen lung a deşeurilor, precum şi garantarea stabilităţii acestor instalaţii, pentru a reduce riscurile de accident. Directiva obligă agenţii industriali să prevadă garanţii financiare pentru refacerea locaţiilor după închiderea exploatărilor. Statele membre vor putea totuşi acorda derogări, de la caz la caz, pentru instalaţiile care primesc deşeuri nepericuloase. 

Potrivit oficialilor europeni, Directiva va consolida normele în noile state membre ale UE, unde există numeroase exploatări miniere, dar şi în România, care va adera la UE în 2007. Documentul prevede şi o perioadă de tranziţie, stabilită pentru a scuti instalaţiile a căror închidere este deja decisă până în 2010.

*

Uniunea Europeană va acorda un ajutor de 200 de milioane de euro pentru reconstrucţia Irakului, au anunţat oficiali din cadrul Comisiei Europene cu prilejul conferinţei donatorilor care a avut loc la Tokyo. Pentru organizarea alegerilor din Irak, programate pentru ianuarie 2005, vor fi alocaţi circa 30 de milioane de euro, iar jumătate din această sumă reprezintă un nou angajament financiar al UE, se arată într-un comunicat oficial al Comisiei. 

Ajutorul financiar acordat de UE în 2005, care trebuie aprobat de Executivul de la Bruxelles, se adaugă sumei de 302 milioane de euro acordaţi deja Irakului în 2003 şi 2004. Comisia recunoaşte problemele cu care se confruntă Banca Mondială şi Programul ONU pentru Dezvoltare (PNUD), dar le solicită "operatorilor să depună toate eforturile pentru a accelera procesul de alocare a ajutoarelor, astfel încât reconstrucţia Irakului să reprezinte un succes". 

Dintre ţările care au promis noi ajutoare autorităţilor de la Bagdad fac parte Japonia (40 de milioane de dolari), Iranul (zece milioane de dolari), Danemarca (3,6 milioane de dolari), Noua-Zeelandă (un milion de dolari) şi Coreea de Sud. 

Conferinţa de la Tokyo este prima reuniune a donatorilor organizată de la învestirea în funcţie a noului Guvern irakian, la sfârşitul lunii iunie. Primele trei conferinţe au avut loc la Madrid (octombrie 2003), Abu Dhabi (februarie 2004) şi Doha (mai 2004). 

La Madrid, donatorii au promis Irakului 33 de miliarde de dolari pentru următorii patru ani. Cu toate acestea, din cauza situaţiei instabile, până în prezent au fost deblocate doar 4,3 miliarde de dolari, dintre care 3 miliarde de dolari au fost asigurate de Statele Unite. 

La conferinţa de la Tokyo au participat reprezentanţi din 53 de ţări şi din partea a patru organizaţii şi fonduri de dezvoltare internaţionale.

 

 

 

 

 

 

3. Situaţia din Orientul Mijlociu

 

Armata israeliană îşi va reduce efectivele din nordul Fâşiei Gaza, dar va continua ofensiva în acest sector, a anunţat, la 15 octombrie a.c., purtătorul de cuvânt al Ministerului Apărării. Surse din serviciile de securitate israeliene, preluate de postul de radio militar, au declarat, la finalul întrevederii dintre premierul Ariel Sharon şi ministrul apărării, Shaul Mofaz, că armata îşi va reduce semnificativ prezenţa la Jabaliya şi Beit Lahiya, două localităţi din nordul Fâşiei Gaza. 

Cu toate acestea, reducerea efectivelor israeliene nu înseamnă sfârşitul operaţiunilor care au fost ordonate de ministrul apărării pentru a pune capăt atacurilor cu rachete asupra statului evreu. Anterior, Ariel Sharon a declarat că operaţiunea va dura "atât timp cât israelienii vor fi atacaţi". Ofiţerii superiori ai armatei s-au opus acestei decizii, apreciind că ofensiva a durat prea mult timp şi riscă să devină contraproductivă. "Operaţiunea se stinge de la sine, iar continuarea ei nu poate produce decît complicaţii", a subliniat un ofiţer superior israelian. 

Ariel Sharon intenţionează să evacueze Fâşia Gaza, precum şi patru colonii izolate din nordul Cisiordaniei, în 2005, în cadrul planului său de separare unilaterală de palestinieni. La 6 iunie a.c., A. Sharon a obţinut acordul de principiu din partea Guvernului său, în pofida unei puternice opoziţii în cadrul Partidului Likud şi a împotrivirii locuitorilor evrei din Cisiordania şi Fâşia Gaza.

Pe de altă parte, la 17 octombrie a.c., premierul israelian a refuzat organizarea unui referendum naţional cu privire la planul său de dezangajare din Fâşia Gaza, referendum cerut de colonişti. Şeful guvernului, care se pregăteşte să-şi supună planul de acţiune votului Knesset-ului la 25 octombrie, a avut o întâlnire caracterizată drept furtunoasă cu responsabili ai coloniştilor, care a exacerbat criza între foştii aliaţi. 

Coloniştii îl acuză pe primul ministru, care şi-a consacrat primele trei decenii din cariera sa politică extinderii coloniilor evreieşti, că vrea să târască ţara în război civil. Potrivit participanţilor, Ariel Sharon a declarat coloniştilor că refuză să cedeze ameninţărilor. "Sunt împotriva utilizării ameninţărilor cu sciziuni, neascultare şi război civil", a precizat el. 

Unul dintre liderii coloniştilor, Pinchas Wallerstein, a calificat drept ruşinoasă întâlnirea, întrucât colonişti nu au obţinut nimic. "Primul ministru nu se interesează de poziţiile noastre. Ne îndreptăm spre o absenţă totală a dialogului. Aceasta necesită o opoziţie a tuturor forţelor noastre", a afirmat el. 

Coloniştii şi partidele cele mai radicale din cadrul guvernului condus de A. Sharon au exercitat presiuni asupra premierului să-şi supună planul de evacuare unui referendum naţional. Ariel Sharon a văzut în această propunere o manevră pentru a întârzia aplicarea planului, organizarea unui referendum riscând să dureze mai multe luni, potrivit experţilor. Sondajele de opinie actuale arată că două treimi dintre israelieni susţin planul, în pofida protestelor masive ale coloniştilor şi ale susţinătorilor lor.

 

 

4. Referendum-ul şi alegerile legislative din Belarus

 

La 17 octombrie a.c., cei şapte milioane de alegători din Belarus au fost chemaţi să se pronunţe, prin referendum, asupra unei modificări a Constituţiei, care i-ar permite preşedintelui Aleksandr Lukaşenko să obţină un al treilea mandat prezidenţial, în forma actuală, legea fundamentală nepermiţând decât exercitarea a cel mult două mandate. De asemenea, alegătorii au fost chemaţi să desemneze şi pe cei 110 membri ai Parlamentului ţării. 

A. Lukaşenko se declara convins că va obţine un rezultat favorabil în urma referendum-ului, precum şi victoria absolută a susţinătorilor săi la alegerile legislative. Opoziţia a denunţat primele fraude, legate în principal de recurgerea masivă la votul anticipat exercitat înaintea datei de 17 octombrie. Departamentul de Stat a afirmat că, potrivit Organizaţiei pentru Securitate şi Cooperare în Europa (OSCE), care are observatori la faţa locului, "campania a fost afectată de nereguli".

Autorităţile din Belarus au respins acuzaţiile formulate de Statele Unite privind corectitudinea referendum-ului şi a alegerilor legislative, ridicând însă întrebări cu privire la legitimitatea scrutinului prezidenţial din SUA, programat pentru luna noiembrie. "Zelul şi insistenţa cu care Departamentul de Stat american se străduie, nu pentru prima dată, să pună la îndoială rezultatele campaniei electorale din Belarus şi caracterul democratic al acestora (...) nu înseamnă nimic altceva decît exercitarea de presiuni asupra observatorilor internaţionali şi orientarea lor către o apreciere a priori negativă asupra procesului electoral din Belarus", a declarat purtătorul de cuvânt al Minsterului de Externe, Andrei Savinyh. "Desfăşurarea precedentelor alegeri prezidenţiale din Statele Unite oferă motive serioase de a pune la îndoială procesul electoral american, conformitatea rezultatelor cu voinţa alegătorilor şi cea a procesului în sine cu criteriile OSCE. Vom urmări cu atenţie desfăşurarea alegerilor prezidenţiale din Statele Unite", a adăugat el. 

Potrivit rezultatelor preliminare publicate de Comisia Electorală, peste 77% dintre persoanele care au participat la referendumul organizat în Belarus au fost de acord ca preşedintele Aleksandr Lukaşenko să candideze pentru al treilea mandat. Referendumul propus de A. Lukaşenko a fost susţinut de 77,3% dintre alegătorii înregistraţi, rezultat calculat în baza numărării a 82,2% din buletine. Pentru aplicarea reformei constituţionale, aceasta trebuie aprobată de 50% plus unu dintre alegătorii înscrişi pe liste. Comisia Electorală a anunţat că participarea la referendum a fost de circa 90%. 

Opoziţia a semnalat comiterea de fraude masive şi a calificat referendumul drept o farsă, lansând un apel pentru organizarea unei manifestaţii de amploare la Minsk. Actuala Constituţie limitează la două mandatele prezidenţiale care pot fi deţinute de o singură persoană, iar Aleksandr Lukaşenko şi-a prelungit deja unul din mandate, tot printr-un referendum. În 1996, şi-a prelungit cu doi ani primul mandat de cinci ani, până în 2001. A fost reales pentru încă cinci ani, scrutinul fiind caracterizat de observatorii occidentali ca fiind lipsit de legitimitate democratică. Următoarele alegeri prezidenţiale din Belarus urmează să aibă loc în 2006, dar Aleksandr Lukaşenko susţine că un al treilea mandat pentru el ar fi spre binele naţiunii. Contrar celor susţinute de actualul lider de la Minsk, Republica Belarus a devenit în cei zece ani de când se află la putere Aleksandr Lukaşenko tot mai izolată, după cum apreciază analiştii. Cu stilul său autocratic care nu suportă nici o opinie contrară, A. Lukaşenko a reprimat orice disidenţă. Economia este în continuare bazată pe principii sovietice. 

Fostul preşedinte de colhoz A. Lukaşenko şi colaboratorii săi apropiaţi au interdicţie de intrare în Statele Unite ale Americii şi Uniunea Europeană, fiind acuzaţi de trafic cu arme, de suprimarea opoziţiei şi a presei independente.

Rezultatele alegerilor legislative nu au fost date publicităţii, deocamdată, dar A. Lukaşenko a promis că susţinătorii săi vor câştiga toate cele 110 mandate din Parlamentul ţării. În prezent, opoziţia belarusă are doar 4 deputaţi. 

 

 

5. Rezultatele parţiale ale alegerilor din Afganistan

 

Primele rezultate parţiale comunicate de Comisia Electorală afgană arată că Hamid Karzai a obţinut 54,7% dintre sufragiile exprimate în provincia Kunduz din nordul Afganistanului. Aceste rezultate au fost comunicate după numărarea a 7.531 de buletine, reprezentând voturile exprimate de circa 3% dintre alegătorii înscrişi în această provincie, prima care a început numărarea voturilor. 

Liderul militar uzbec, Abdul Rashid Dostam, a obţinut 20,1% dintre sufragiile exprimate, în timp ce fostul ministru al educaţiei, tadjicul Yunus Qanooni, considerat de analişti drept principalul contracandidat al lui H. Karzai, a obţinut 14,4% dintre voturi. 

Afganistanul este format din 34 de provincii cu majorităţi etnice diferite, astfel că este posibil să se înregistreze diferenţe importante între rezultate.

Forţele fidele talibanilor, care nu au reuşit să împiedice desfăşurarea alegerilor prezidenţiale din Afganistan, sunt divizate, iar nivelul violenţelor a scăzut, deşi încă mai există riscul comiterii unor atacuri, a declarat un purtător de cuvânt al armatei americane. Doi militari americani au fost ucişi în urma exploziei unui dispozitiv exploziv în provincia Oruzgan, din centrul Afganistanului, iar explozia unei bombe a provocat, în nord-estul ţării, moartea a trei copii şi a unui poliţist. Totuşi, comandantul Scott Nelson a apreciat că "nivelul violenţelor a scăzut în ansamblu". "Din punct de vedere strategic, talibanii au înregistrat un eşec", a spus el, precizând că "există fisuri şi dezacorduri la nivelul comandamentului lor". "Noi trebuie însă să rămînem vigilenţi. (...) Sunt posibile două scenarii: conform primului dintre ele, nu se va întâmpla nimic, deşi, în mod obişnuit, ciclul violenţelor se intensifică în perioada Ramadanului", a adăugat S. Nelson. "Pe de altă parte, este posibil ca ei să încerce să îşi salveze reputaţia şi să lanseze atacuri", a precizat el. 

Coaliţia internaţională desfăşurată în Afganistan sub comandament american dispune de circa 18.000 de militari care luptă împotriva talibanilor şi al membrilor reţelei Al-Qaeda.

 

6. Aspecte privind campania electorală din SUA

 

Aflaţi în campanie electorală, candidatul Partidului Republican, George W. Bush şi reprezentantul Partidului Democrat, John Kerry, prezintă electoratului american viziuni diferite asupra Statelor Unite, fie că este vorba despre Irak, despre diplomaţie sau despre politica internă. Potrivit analiştilor, de-a lungul întregii campanii, preşedintele republican şi contracandidatul său democrat au ilustrat stiluri, filosofii şi metode de guvernare total divergente. Aceştia apreciază că George W. Bush emană încredere iar John Kerry este un maestru al nuanţărilor. Preşedintele afişează o viziune optimistă asupra progreselor economice ale ţării şi asupra evoluţiei democraţiei în lume, în timp ce senatorul democrat este pesimist în legătură cu aceste două domenii. 

Într-o campanie dominată de problematica securităţii naţionale, ca urmare a atentatelor de la 11 septembrie 2001, cele mai semnificative divergenţe între cei doi candidaţi au apărut în dezbaterea privind rolul Statelor Unite în lume. Ambii declară că nu vor ezita să folosească forţa militară în mod preventiv dacă securitatea Statelor Unite este în joc şi susţin că misiunea americană în Irak trebuie dusă la bun sfârşit. Diferenţele apar în ceea ce priveşte modalitatea de a exercita puterea Statelor Unite. "Dacă SUA dau dovadă de nehotărâre sau slăbiciune în anii care urmează, lumea se va îndrepta către tragedie", afirmă preşedintele George W. Bush. "Suntem mai puternici atunci când îi ajutăm pe alţii, conducem lumea şi construim alianţe solide", a declarat John Kerry. 

Candidatul democrat se angajează să readucă Statele Unite în cadrul comunităţii Naţiunilor Unite, să încerce să reunească cât mai multe forţe internaţionale în Irak şi să iniţieze campanii internaţionale pentru neproliferarea armelor nucleare, în schimb, preşedintele consideră că încercările de a creşte popularitatea SUA pe scară mondială "nu sunt în interesul ţării". 

În ceea ce priveşte apărarea, George W. Bush susţine ideea unor forţe armate mai mobile şi doreşte un sistem de apărare antirachetă. El a afirmat că 70.000 de soldaţi americani vor fi retraşi din Europa şi Asia în următorul deceniu. John Kerry, un veteran decorat în războiul din Vietnam, critică reducerea trupelor şi afirmă că va consolida forţele americane recrutând circa 40.000 de militari în plus. În acelaşi timp, el se opune sistemului de apărare antirachetă. 

În domeniul comerţului internaţional, preşedintele SUA, deşi se declară partizan al liberului schimb, a impus suprataxe la importurile de oţel, în martie 2002, eliminându-le ulterior la presiunile Organizaţiei Mondiale a Comerţului şi Uniunii Europene. Senatorul democrat este şi el în favoarea unui comerţ liber şi echitabil, luându-şi angajamentul de a analiza toate acordurile comerciale în vigoare, în primele trei luni ale mandatului, în cazul în care va fi ales. El doreşte, de asemenea, includerea unor norme referitoare la condiţiile de muncă şi protecţia mediului, reglementări cărora preşedintele George W. Bush li s-a opus. Astfel, George W. Bush doreşte explorarea parcurilor naturale din Arctica pentru descoperirea unor eventuale rezerve de hidrocarburi, în timp ce John Kerry nu este de acord cu acest demers. Preşedintele nu are intenţia de a ratifica protocolul de la Kyoto, dar J. Kerry apreciază că Statele Unite au de jucat un rol fundamental în eforturile internaţionale privind protecţia mediului înconjurător. 

Punctele de vedere ale celor doi candidaţi asupra unor chestiuni de politică internă şi probleme sociale sunt diametral opuse, preşedintele George W. Bush prezentându-se ca "un conservator plin de compasiune", iar John Kerry "rămânând ataşat valorilor de stânga ale Partidului Democrat".

În ceea ce priveşte interdicţia de comercializare a armelor de mare calibru în Statele Unite, candidatul democrat la preşedinţia americană consideră că aceasta favorizează actele teroriste. "Teroriştii pot veni acum în SUA, se pot duce la un vânzător de armament şi, fără nici o verificare a identităţii, pot cumpăra o armă de atac. Este ceea ce recomandă un manual al lui Ossama bin Laden. Acest lucru îi încurajează. De aceea cred că SUA sunt mai puţin sigure", a declarat John Kerry. Preşedintele american, care beneficiază de sprijinul National Riffle Association (NRA), puternica organizaţie a deţinătorilor de arme, a apreciat că cea mai bună metodă de protejare a cetăţenilor de armele de foc este "urmărirea în justiţie a celor care comit crime cu ajutorul acestora". El a pus pe seama opoziţiei decizia de a nu mai reînnoi interdicţia comercializării armelor de mare calibru. 

